CELEX: 32018R0480
Language: hu
Date: 2017-12-04 00:00:00
Title: A Bizottság (EU) 2018/480 felhatalmazáson alapuló rendelete (2017. december 4.) az (EU) 2015/760 európai parlamenti és tanácsi rendeletnek a kizárólag fedezeti célokat szolgáló származtatott pénzügyi eszközökre, az európai hosszú távú befektetési alapok életciklusának megfelelő hosszára, a lehetséges vevők piacának felmérésével kapcsolatos kritériumokra és az elidegenítendő eszközök értékelésére, valamint a lakossági befektetők rendelkezésére álló eszközök típusaira és jellemzőire vonatkozó szabályozástechnikai standardok tekintetében történő kiegészítéséről (EGT-vonatkozású szöveg. )

23.3.2018   
            
            
               HU
            
            
               Az Európai Unió Hivatalos Lapja
            
            
               L 81/1
            
         A BIZOTTSÁG (EU) 2018/480 FELHATALMAZÁSON ALAPULÓ RENDELETE
   (2017. december 4.)
   az (EU) 2015/760 európai parlamenti és tanácsi rendeletnek a kizárólag fedezeti célokat szolgáló származtatott pénzügyi eszközökre, az európai hosszú távú befektetési alapok életciklusának megfelelő hosszára, a lehetséges vevők piacának felmérésével kapcsolatos kritériumokra és az elidegenítendő eszközök értékelésére, valamint a lakossági befektetők rendelkezésére álló eszközök típusaira és jellemzőire vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai hosszú távú befektetési alapokról szóló (EU) 2015/760 európai parlamenti és tanácsi rendeletre (1), és különösen annak 9. cikke (3) bekezdésére, 18. cikke (7) bekezdésére, 21. cikke (3) bekezdésére és 26. cikke (2) bekezdésére,
   mivel:
   
               (1)
            
            
               Az (EU) 2015/760 rendelet alkalmazásával kapcsolatos közös megközelítés biztosítása érdekében rendelkezéseket kell megállapítani egyrészről azoknak a kritériumoknak a meghatározása céljából, amelyek segítségével megállapíthatók azok a körülmények, amelyek között a kizárólag fedezeti célokat szolgáló származtatott pénzügyi eszközök igénybe vehetők, illetve azok a körülmények, amelyek között az európai hosszú távú befektetési alapok (EHTBA-k) életciklusa megfelelő hosszúságúnak tekinthető, másrészről pedig az EHTBA eszközeinek rendezett elidegenítésére vonatkozó tételes program bizonyos elemeinek alkalmazására és a lakossági befektetők részére elérhető eszközökre vonatkozó kritériumok meghatározása céljából.
            
         
               (2)
            
            
               Az egyszerre hatályba lépő rendelkezések közötti összhang biztosítása, valamint e rendelkezések átfogó megközelítésének elősegítése és az azokhoz való hozzáférés megkönnyítése érdekében helyénvaló a vonatkozó szabályozástechnikai standardokat egyetlen rendeletben elfogadni.
            
         
               (3)
            
            
               Azon körülményeket illetően, amelyek között a származtatott pénzügyi eszközök használatának kizárólagos rendeltetése az EHTBA befektetéseivel járó kockázatok fedezése, figyelembe kell venni azokat a származtatott pénzügyi eszközöket, amelyek alapul szolgáló eszközei megegyeznek azokkal az eszközökkel, amelyekbe az EHTBA befektetett, és amelyek kitettségei fedezeti célokat szolgálnak, valamint az azokkal az eszközökkel folytatott kereskedést, amelyek ugyan nem egyeznek meg azokkal az eszközökkel, amelyekbe az EHTBA befektetett, de ugyanabba az eszközosztályba tartoznak. Ilyen helyzet elsősorban akkor áll fenn, ha valamely konkrét elemmel szembeni kitettség fedezésére nem áll rendelkezésre kimondottan e célra rendelt származtatott pénzügyi eszköz, hanem csak olyan elem, amely valamely származtatott pénzügyi eszköz alapjául szolgáló indexbe tartozó elemek egyike. Ráadásul bizonyos esetekben a származtatott pénzügyi eszközök használata csak akkor képezhet fedezeti stratégiát, ha azt bizonyos más eszközökkel való kereskedéssel kombinálják, és ennélfogva nem tiltható az ilyen típusú stratégia. Annak biztosítása érdekében, hogy a származtatott pénzügyi eszközök használatának kizárólagos rendeltetése az EHTBA befektetéseivel járó kockázatok fedezése legyen, az EHTBA kezelője minden észszerű intézkedést megtesz annak biztosítására, hogy a származtatott pénzügyi eszközt az EHTBA szintjén jelentkező jelentős kockázatok hatékony csökkentésére használják, és piaci stresszhelyzetben is hatékony legyen. A kockázatcsökkentésnek igazolhatónak kell lennie olyan megfelelő kockázatkezelési rendszerek használatával, amelyek keretében azonosítják a mérséklendő kockázatokat és azt, hogy a származtatott pénzügyi eszköz milyen módon csökkentené ezeket a kockázatokat.
            
         
               (4)
            
            
               Abban az esetben, ha az EHTBA eltérő lejárati profilú eszközökbe fektet be, az EHTBA életciklusát az EHTBA portfóliójában szereplő, a likviditását tekintve a leghosszabb befektetési horizontú eszköz alapján kell meghatározni.
            
         
               (5)
            
            
               A lehetséges vevők piacának az EHTBA eszközeinek rendezett elidegenítésére vonatkozó program keretében való felmérése során figyelembe kell venni a piaci kockázatokat, többek között azt is, hogy a lehetséges vevők jellemzően függnek-e harmadik felektől való hitelszerzéstől, az értékesítés előtt fennáll-e az eszközök illikviditásának kockázata, felmerülhetnek-e jogszabályi változásokkal – például adóreformokkal – vagy politikai változásokkal járó kockázatok, valamint felmerülhet-e annak kockázata, hogy az EHTBA eszközei szempontjából releváns piacon romlik a gazdasági helyzet. Ez a rendelet nem írja elő e kockázatok konkrét értékelését az elfogadott befektetési eszközöktől eltérő eszközök esetében, mivel a 2009/65/EK európai parlamenti és tanácsi irányelv (2) 50. cikkének (1) bekezdésében említett eszközök természetüknél fogva likvidnek tekintendők.
            
         
               (6)
            
            
               Az eszközöknek az EHTBA eszközeinek rendezett elidegenítésére vonatkozó program keretében való értékelését akkor kell elvégezni, amikor már kellően közel van az eszköz elidegenítésének kezdete. Mindazonáltal, ha az EHTBA a 2011/61/EU európai parlamenti és tanácsi irányelvvel (3) összhangban akkor végzi el az értékelést, amikor már kellően közel van az eszköz elidegenítésének kezdete, nincs szükség további értékelésre. Az EHTBA eszközeinek rendezett elidegenítésére vonatkozó program kidolgozását azonban a lehető leghamarabb és az EHTBA illetékes hatóságának a programról való tájékoztatására vonatkozó határidő előtt kellő időben meg kell kezdeni.
            
         
               (7)
            
            
               Az EHTBA kezelője által végzett forgalmazási tevékenységek helye szerinti tagállamokban a lakossági befektetők rendelkezésére bocsátandó eszközöket egy vagy több jogalany is biztosíthatja személyesen, telefonon vagy elektronikus úton, amely lehet az EHTBA kezelője vagy más olyan jogalany, amely az EHTBA kezelője által rá bízott feladatokat szabályozó előírások hatálya alá tartozik.
            
         
               (8)
            
            
               Az esetleges piactorzulások elkerülése érdekében az e rendelet hatálybalépése előtt engedélyezett EHTBA-k, azok kezelői és illetékes hatóságai részére elegendő időt szükséges biztosítani ahhoz, hogy alkalmazkodni tudjanak az e rendeletben foglalt követelményekhez.
            
         
               (9)
            
            
               Az EHTBA életciklusának megfelelő hosszúságára vonatkozó rendelkezések csak azokra EHTBA-kra alkalmazandók, amelyek e rendelet hatálybalépését követően nyújtottak be engedélykérelmet az (EU) 2015/760 rendeletnek megfelelően, az EHTBA életciklusának hosszát pedig az EHTBA-minősítés iránti engedélykérelemnek az EHTBA illetékes hatóságához való benyújtásakor kell meghatározni.
            
         
               (10)
            
            
               Annak érdekében, hogy az e rendelet hatálybalépését megelőzően az (EU) 2015/760 rendelet szerint engedélyezett EHTBA-k illetékes hatóságai és kezelői alkalmazkodni tudjanak az e rendeletben foglalt új követelményekhez, e rendelet alkalmazása kezdőnapjának az e rendelet hatálybalépésétől számított egy év elteltét követő napnak kell lennie. Az e rendelet hatálybalépését megelőzően az (EU) 2015/760 rendelet szerint már engedélyezett EHTBA-k esetében az EHTBA életciklusának megfelelő hosszára vonatkozó követelményt e rendelet értelmében teljesítettnek kell tekinteni.
            
         
               (11)
            
            
               Ez a rendelet az Európai Értékpapírpiaci Hatóság (ESMA) által az Európai Bizottságnak benyújtott szabályozástechnikai standardokon alapul.
            
         
               (12)
            
            
               Az ESMA nyilvános konzultációt folytatott a szabályozástechnikai standardtervezetről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (4) 37. cikkével összhangban létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Származtatott fedezeti ügyletek
   (1)   Azok a körülmények, amelyek között az (EU) 2015/760 rendelet 9. cikke (2) bekezdésének d) pontjában említettek szerint a származtatott pénzügyi eszközök használata kizárólag az európai hosszú távú befektetési alap (EHTBA) egyéb befektetéseivel járó kockázatok fedezésére szolgálónak minősül, akkor jönnek létre, amikor teljesülnek az e cikk (2), (3) és (4) bekezdésében foglalt kritériumok.
   (2)   A származtatott pénzügyi eszköz csak az (EU) 2015/760 rendelet 9. cikkének (1) bekezdésében említett eszközökkel szembeni kitettségből fakadó kockázatok fedezésére használható.
   Az első albekezdésben említett eszközökkel szembeni kitettségből fakadó kockázatok fedezésének célja csak akkor tekinthető teljesítettnek, ha az adott származtatott pénzügyi eszköz használata az EHTBA szintjén az említett kockázatok igazolható és objektíven mérhető csökkenését eredményezi.
   Amennyiben az első albekezdésben említett eszközökkel szembeni kitettségből fakadó kockázatok fedezésére szolgáló származtatott pénzügyi eszközök nem állnak rendelkezésre, erre a célra az ugyanezen eszközosztályba tartozó eszközön alapuló származtatott pénzügyi eszközök is használhatók.
   (3)   Az EHTBA hozamszerzését célzó származtatott pénzügyi eszközök használata nem tekinthető úgy, mint ami a kockázatok fedezésének céljára szolgál.
   (4)   Az EHTBA kezelője minden észszerű intézkedést megtesz annak biztosítása érdekében, hogy az EHTBA egyéb befektetéseivel járó kockázatok fedezésére használt származtatott pénzügyi eszközök a (2) bekezdésnek megfelelően az EHTBA szintjén csökkentsék a kockázatokat, többek között piaci stresszhelyzetben is.
   2. cikk
   Az EHTBA életciklusának megfelelő hossza
   Az (EU) 2015/760 rendelet 18. cikke (3) bekezdésének alkalmazásában az EHTBA életciklusa akkor tekinthető kellően hosszúnak ahhoz, hogy az EHTBA egyedi eszközeinek életciklusát lefedje, ha teljesülnek a következő feltételek:
   
               a)
            
            
               az EHTBA az életciklusának végeként megjelölt időpontot összehangolja az EHTBA portfólióján belüli azon egyedi eszköz befektetési horizontjának végét jelölő időponttal, amely az engedélykérelemnek az EHTBA illetékes hatóságához történő benyújtásakor a leghosszabb időhorizonttal rendelkezik;
            
         
               b)
            
            
               az EHTBA által az EHTBA-minősítésre vonatkozó engedély megadását követően végrehajtott befektetések hátralévő befektetési horizontja nem haladja meg az EHTBA-nak a befektetés időpontjában még hátralévő futamidejét.
            
         3. cikk
   A lehetséges vevők piacának felmérésére vonatkozó kritériumok
   Az (EU) 2015/760 rendelet 21. cikke (2) bekezdése a) pontjának alkalmazásában az EHTBA kezelője az EHTBA befektetéseit képező minden eszköz tekintetében értékeli a következő elemeket:
   
               a)
            
            
               van-e a piacon egy vagy több lehetséges vevő;
            
         
               b)
            
            
               az EHTBA kezelője a program kidolgozásakor kellő szakértelemmel, körültekintéssel és gondossággal végzett értékelés alapján valószínűnek tartja-e, hogy a lehetséges vevők a vonatkozó eszközök megvásárlását illetően külső finanszírozástól függnek;
            
         
               c)
            
            
               amennyiben valamely eszközre nincs lehetséges vevő, az az időtartam, amelyre valószínűleg szükség van ahhoz, hogy az adott eszközre egy vagy több vevőt találjanak;
            
         
               d)
            
            
               az eszköz konkrét lejárati profilja;
            
         
               e)
            
            
               az EHTBA kezelője a program kidolgozásakor kellő szakértelemmel, körültekintéssel és gondossággal végzett értékelés alapján valószínűnek tartja-e a következő kockázatok bekövetkezését:
               
                           i.
                        
                        
                           a lehetséges vevők piacát esetlegesen érintő jogszabályi változásokhoz kapcsolódó kockázat;
                        
                     
                           ii.
                        
                        
                           a lehetséges vevők piacát esetlegesen érintő politikai kockázat;
                        
                     
         
               f)
            
            
               a kezelő által azzal kapcsolatban végzett felmérés, hogy az a) és b) pontban felsorolt elemeket az elidegenítési időszak alatt befolyásolhatják-e kedvezőtlenül az eszköz szempontjából releváns piacon vagy piacokon uralkodó általános gazdasági feltételek.
            
         4. cikk
   Az elidegenítendő eszközök értékelésére vonatkozó kritériumok
   (1)   Az (EU) 2015/760 rendelet 21. cikke (2) bekezdése c) pontjának alkalmazásában az elidegenítendő eszközök értékelésekor a következő kritériumoknak kell eleget tenni:
   
               a)
            
            
               az értékelést a lehető leghamarabb és az EHTBA illetékes hatóságának az EHTBA eszközeinek rendezett elidegenítésére vonatkozó tételes programról való tájékoztatására vonatkozó határidő előtt kellő időben meg kell kezdeni;
            
         
               b)
            
            
               az értékelést az a) pontban említett határidőt megelőző legfeljebb hat hónapban kell elvégezni.
            
         (2)   A 2011/61/EU irányelv 19. cikkével összhangban végzett értékeléseket akkor lehet figyelembe venni, ha az értékelést az e cikk (1) bekezdésében említett határidőt megelőző legfeljebb hat hónapban végezték el.
   5. cikk
   A lakossági befektetők rendelkezésére álló eszközökre vonatkozó előírások
   (1)   Az (EU) 2015/760 rendelet 26. cikke (1) bekezdésének alkalmazásában az EHTBA kezelője eszközöket biztosít a következő feladatok ellátásához:
   
               a)
            
            
               a lakossági befektetők által az EHTBA befektetési jegyeihez vagy részvényeihez kapcsolódóan adott jegyzési, kifizetési, visszavásárlási és visszaváltási megbízások kezelése az EHTBA forgalmazási dokumentumaiban meghatározott feltételekkel összhangban;
            
         
               b)
            
            
               a lakossági befektetők tájékoztatása arról, hogyan adhatnak az a) pontban említett megbízásokat, valamint hogyan történik a visszavásárlásból és visszaváltásból származó jövedelmek kifizetése;
            
         
               c)
            
            
               a lakossági befektetőknek az EHTBA-n belüli befektetéseikből származó jogai gyakorlásával kapcsolatos információk kezelésének elősegítése abban a tagállamban, ahol az EHTBA-t forgalmazzák;
            
         
               d)
            
            
               a lakossági befektetők számára betekintés és a dokumentumok megszerzése céljából a következő dokumentumok egy példányának rendelkezésre bocsátása:
               
                           i.
                        
                        
                           az EHTBA szabályzata vagy létesítő okirata;
                        
                     
                           ii.
                        
                        
                           az EHTBA legutóbbi éves jelentése;
                        
                     
         
               e)
            
            
               az általuk végzett feladatokkal kapcsolatos információk befektetők rendelkezésére bocsátása a 2009/65/EK irányelv 2. cikke (1) bekezdésének m) pontjában meghatározott tartós adathordozón.
            
         (2)   Az EHTBA kezelője biztosítja, hogy az (EU) 2015/760 rendelet 26. cikkének (1) bekezdésében említett eszközök a következő műszaki infrastruktúrával rendelkeznek:
   
               a)
            
            
               feladataikat az EHTBA forgalmazásának helye szerinti tagállam hivatalos nyelvén vagy nyelvein látják el;
            
         
               b)
            
            
               feladataikat személyesen, telefonon vagy elektronikus úton látják el.
            
         (3)   Az EHTBA kezelője biztosítja, hogy az (EU) 2015/760 rendelet 26. cikkének (1) bekezdésében említett eszközök a következő típusokba tartoznak és a következő jellemzőkkel rendelkeznek:
   
               a)
            
            
               az eszközöket egy vagy több jogalany biztosítja, amely lehet az EHTBA kezelője vagy egy harmadik jogalany, amely az ellátandó feladatokat szabályozó előírások hatálya alá tartozik;
            
         
               b)
            
            
               amennyiben az eszközöket egy harmadik jogalany biztosítja, az az összes vonatkozó információt és dokumentumot megkapja az EHTBA kezelőjétől.
            
         
               c)
            
            
               amennyiben az eszközöket egy harmadik jogalany biztosítja, a jogalany kijelölését írásba foglalt szerződéssel kell tanúsítani. Az írásba foglalt szerződés meghatározza, hogy az (1) bekezdésben említett feladatok közül melyeket nem az EHTBA kezelője lát el.
            
         6. cikk
   Átmeneti rendelkezések
   Az (EU) 2015/760 rendelet alapján az e rendelet hatálybalépése előtt engedélyezett EHTBA-t úgy kell tekinteni, mint ami eleget tesz az e rendelet 2. cikkében meghatározott követelményeknek.
   E rendelet 1., 3., 4. és 5. cikke az (EU) 2015/760 rendelet alapján e rendelet hatálybalépése előtt engedélyezett EHTBA-ra 2019. május 1-jétől alkalmazandó.
   7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 4-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 123., 2015.5.19., 98. o.
   
   
      (2)  Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 301., 2009.11.17., 32. o.).
   
      (3)  Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o.).
   
      (4)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK európai bizottsági határozat hatályon kívül helyezéséről (HL L 331., 2010.12.15., 84. o.).